b'\n_START_ARTICLE_\nOktaavi\n_START_PARAGRAPH_\nOktaavi on s\xc3\xa4velkorkeuden intervalli, joka vastaa taajuuden kaksinkertaistumista. Esimerkiksi 1\xc2\xa0000:n ja 2\xc2\xa0000 hertsin korkuisten \xc3\xa4\xc3\xa4nten v\xc3\xa4linen intervalli on oktaavin suuruinen, koska 2\xc2\xa0\xc3\x97 1\xc2\xa0000\xc2\xa0Hz\xc2\xa0= 2\xc2\xa0000\xc2\xa0Hz. Vastaavasti 2\xc2\xa0000:n ja 4\xc2\xa0000 hertsin korkuisten \xc3\xa4\xc3\xa4nten v\xc3\xa4linen intervalli on my\xc3\xb6s yksi oktaavi, koska 2\xc2\xa0\xc3\x97 2\xc2\xa0000\xc2\xa0Hz\xc2\xa0= 4\xc2\xa0000\xc2\xa0Hz._NEWLINE_Tasavireisess\xc3\xa4 virityksess\xc3\xa4 oktaavi jaetaan kahteentoista puolis\xc3\xa4velaskeleeseen siten, ett\xc3\xa4 per\xc3\xa4kk\xc3\xa4isten s\xc3\xa4velten taajuussuhde on vakio. Viritys aloitetaan usein keski-a-s\xc3\xa4velest\xc3\xa4, jonka taajuudeksi asetetaan 440\xc2\xa0Hz._NEWLINE_Musiikissa oktaavin p\xc3\xa4\xc3\xa4ss\xc3\xa4 toisistaan olevat s\xc3\xa4velkorkeudet aistitaan tietyll\xc3\xa4 tavalla samana. Esimerkiksi naisen ja miehen laulaessa yht\xc3\xa4 aikaa samaa melodiaa on s\xc3\xa4velkorkeuksien ero yleens\xc3\xa4 oktaavi, ellei mies\xc3\xa4\xc3\xa4ni laula ylemp\xc3\xa4\xc3\xa4 (esimerkiksi falsetissa). Oktaavin p\xc3\xa4\xc3\xa4ss\xc3\xa4 toisistaan olevilla s\xc3\xa4velill\xc3\xa4 onkin t\xc3\xa4st\xc3\xa4 syyst\xc3\xa4 sama nimi, ja samannimiset s\xc3\xa4velet erotetaan toisistaan erilaisilla indekseill\xc3\xa4, esimerkiksi C, c, c\xc2\xb9, c\xc2\xb2 jne.'